لحارس أولّا لݣارديان (بالنݣليزية: Goalkeeper) فماطش ديال لكورة هو كوايري اللي عندو بلاصة موهيمة فالتيران، وهي بلاصة ختيصاصية بزاف. لحارس هو اللي كايعسّ على لݣول ديال فرقتو وماكايخلّيش لفرقة لوخرة تماركي بيت عليها. هادشي كايكون فاش لحارس كايتبع الطريق اللي شادّها لبالون وإما كايشدو أولّا كايدفعو لبلاصة خرة بعيد على لݣول. لحارس عندو لحق يخدّم يديه غير فلمينطاقة د پيلانتيات اللي قبالة لݣول ديالو، الشي اللي كايخلّيه بوحدو (من غير لكوايرية فالتوش) اللي عندو هاد لحق. لحارس هو اللي كاتكون عندو بلاصتو بوحدو فلفرقة، وهادشي كايبان حتى فلكيطمة ديالو اللي لوانها ماكايشبهوش للوان ديال اللعّابة لوخرين. قانون التير اللوراني كايمنع لحارس باش يشد لكورة اللي جاتو من عند شي صاحبو فلقرقة بيدّيه. لحارس غاليبا كاينفّد ضربة مرمى، وكايݣيّد الدفايعية فاش كاتكون ضربة غلط، كورنير أولّا لماركاج. لحارس عندو دور موهيم فالتݣياد ديال الستراتيجية والطاكتيك اللي واخداهوم لفرقة، حيتاش عندو شوفة مزيانة على التيران وكيفاش غادية فرقتو فلماطش. لحارس كايتريني بوحدو بعيد على لفرقة ديالو وكايدرّبو مدريب ديال لحرّاس اللي كاتكون خدمتو ختيصاصية، حيتاش لبلاصة ديال لحارس كايخصها تقنيات ديالها اللي ماكاينينش فبلايص خرين ديال اللعب.